
Nr. 644

asupra proiectului de Lege privind condiţiile generale pentru acordarea sprijinului financiar în agricultură şi silvicultură

AVIZ

Cu adresa nr. 689 din 19 decembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege privind condiţiile generale pentru acordarea sprijinului financiar în agricultură şi silvicultură.

In urma examinării, în şedinţa din data de 05.02.2003, Comisia, cu unanimitate de voturi, a hotărât respingerea din următoarele considerente: 

Potrivit Capitolului 7 – Agricultură – din Documentul de poziţie al României, în perioada 2005 – 2006 va fi elaborat şi adoptat, de către Consiliul Concurenţei, în colaborare cu Ministerul Agriculturii, Alimentaţiei şi Pădurilor, “Regulamentul privind ajutorul de stat în sectorul agricol” prin care se vor prelua criteriile care trebuie îndeplinite pentru autorizarea ajutorului de stat conform “Liniilor Directoare Comunitare pentru ajutorul de stat din sectorul agricol”.

Potrivit acestui document, pentru a fi considerat compatibil cu piaţa comună, orice ajutor trebuie să aibă un element stimulator sau să impună o contraprestaţie din partea beneficiarului.

Precizăm că în acest moment se află în dezbaterea Comisiei de specialitate a Senatului propunerea legislativă privind creditul agricol, adoptată de Camera Deputaţilor, în care sunt prevăzute facilităţile oferite producătorilor agricoli atât pentru creditele acordate pe termen scurt cât şi pentru creditele acordate pe o perioadă de până la 360 de zile.

